ઝેર આપવાનું કામ પણ કોઈ એક નહીં, પણ અલગ અલગ એજન્સીઓએ સાથે મળીને કરેલું. ઝેર યુલિયાની બેગમાં કપડાં ભેગું મિક્સ કરી દેવાયું હતું. બેગ ખોલે અને વસ્ત્રોના સંપર્કમાં આવે પછી તેની અસર થાય એવી ગોઠવણ રશિયાએ પહેલેથી કરી રાખી હતી. રશિયાની જાળમાં બાપ-દીકરી ફસાયાં ને અત્યારે બંને કોમામાં છે. સર્ગેઈ-યુલિયાને ઝેર આપીને રશિયાએ બીજી વાર બ્રિટનનું નાક વાઢ્યું તેથી બ્રિટન છછેડાઈ ગયું. તેણે ધડબડાટી બોલાવી. બ્રિટિશ વડાપ્રધાન થેરેસા મેએ રશિયાના રાજદૂત આવાસના કર્મચારીઓને તગેડી મૂક્યા. ૨૦૧૮માં રશિયામાં ફૂટબોલ વર્લ્ડકપ છે. બ્રિટિશ રાજ પરિવાર વર્લ્ડકપનો બહિષ્કાર કરશે એવી પણ જાહેરાત કરી દેવાઈ છે. અમેરિકા પણ બ્રિટનના પડખે થઈ ગયું ને તેણે પણ રશિયન જાસૂસોને રવાના કર્યા ને સામે રશિયાએ ઈંટનો જવાબ પથ્થરથી આપ્યો તેમાં બબાલ થઈ ગઈ છે.